3 मांओं की कहानियां जिनसे नौकरी, घर, बच्चे के एडमिशन में पूछा गया- बच्चे का बाप कौन?
‘इंटरनेशनल मदर्स डे’ पर जानिए ऐसी ही तीन ‘सिंगल मदर्स’ की कहानी, जो मां बनने के लिए पति या पार्टनर की मोहताज नहीं रहीं। उन्होंने अपनी जिंदगी के नियम खुद तय किए हैं और वे अपने आपको सिंगल मदर्स मानती हैं।
हाल ही में फिल्म एक्ट्रेस इलियाना डिक्रूज ने बिना शादी के प्रेग्नेंट होने की जानकारी दी तो लोग उनसे होने वाले बच्चे के पिता के बारे में पूछने लगे। उन्हें ट्रोल करने लगे, लेकिन लड़कियां अब ऐसा करने से नहीं डरतीं। कब, कैसे मां बनना है, इसका फैसला वे खुद लेती हैं।
कल ‘इंटरनेशनल मदर्स डे’ है। इस मौके पर जानिए ऐसी ही तीन ‘सिंगल मदर्स’ की कहानी, जो मां बनने के लिए पति या पार्टनर की मोहताज नहीं रहीं। उन्होंने अपनी जिंदगी के नियम खुद तय किए और वे अपने आपको सिंगल मदर्स मानती हैं। वैसे समाज ऐसी महिलाओं को ‘बिनब्याही मां’ कहता है। मगर इन महिलाओं को इस शब्द से ऐतराज है, क्योंकि इनका मानना है कि समाज ‘बिनब्याही मां’ उसे ही मानता है जो किसी बुरे हादसे से गुजरी हो।
स्टोरी में आगे बढ़ने से पहले सिंगल मदर्स के बारे में साझा करें अपनी राय...
पेरेंट्स को वारिस देने के लिए बनीं सिंगल मदर
चंडीगढ़ की सीनियर जर्नलिस्ट नानकी हंस 1997 में 34 की उम्र में IVF की मदद से सिंगल मदर बनीं। वह बताती हैं, 'मेरे पिता प्रोफेसर सुरजीत हंस पंजाबी के बड़े लेखक थे। मां ब्रिटेन में सोशल सर्विसेज डिपार्टमेंट में काम करती थीं। वे दोनों बहुत प्रोग्रेसिव थे। मैं उनकी इकलौती बेटी हूं। मैंने तय किया कि शादी नहीं करूंगी, लेकिन उनकी विरासत को आगे बढ़ाने और उन्हें वारिस देने के लिए IVF से मां बनूंगी।'
'पेरेंट्स ने मेरे फैसले का सपोर्ट किया। साथ ही यह भी कहा कि एक बार यह फैसला लेने के बाद पीछे नहीं हट सकती। बाद में यह मत कहना कि करियर में परेशानी आ रही है या फिर जिंदगी में कोई आ गया है, इसलिए बच्चा पालने में परेशानी हो रही है। मां बनना एक तपस्या है। अगर यह तपस्या कर बच्चा पालना है, तो हम तुम्हारा साथ देंगे।'
गांव वालों ने प्यार उड़ेला, शहर वाले निकले तंगदिल
नानकी हंस कहती हैं, 'मैं तो पहले ही फैसला कर चुकी थी। पीछे हटने का सवाल ही नहीं था। मैं इंग्लैंड गई। वहीं अपने बेटे सूफी को जन्म दिया। लौटी तो गांव में जश्न मनाया गया। दावत में गांव के सारे लोग आए, लेकिन किसी ने जिक्र तक नहीं किया कि यह टेस्ट ट्यूब बेबी है। खासकर गांव की बीजी (बुजुर्ग महिलाएं) कहतीं कि घर में बूटा लग गया। यानी वारिस आ गया। वे बहुत खुश हुईं।'
'मेरे बच्चे को गांव में बहुत प्यार मिला। सबको लगता कि उसे दूसरे बच्चों से ज्यादा प्यार की जरूरत है, तो सब अपना प्यार उस पर खुलकर लुटाते। इसके उलट शहर में रहने वाले ज्यादा तंगदिल निकले। मांएं अपने बच्चों को मेरे बेटे संग खेलने से रोकतीं। स्कूल में एडमिशन कराने में भी परेशानियों का सामना करना पड़ा। हर जगह पिता का नाम पूछा जाता।'
'फिर मीडिया में सिंगल मदर्स पर स्टोरीज आनी शुरू हुईं, तो आहिस्ता-आहिस्ता बदलाव दिखने लगा। मेरी तपस्या सफल हुई। आज मेरा बेटा ऑस्ट्रेलिया में डॉक्टर है। मुझे शादी न करने का कोई पछतावा नहीं है। अपनी फैमिली के साथ मैंने बहुत सुंदर और सरल जिंदगी जी। कभी कोई कमी महसूस नहीं हुई।'
हालांकि, हर किसी को ऐसा माहौल नहीं मिलता और जिंदगी दोराहे पर लाकर खड़ा कर देती है, लेकिन ऐसे ही मौकों पर हिम्मत से लिए गए फैसले दुनिया बदलने की ताकत देते हैं...
अपने हुए खिलाफ, नहीं मिलता था किराए पर घर, पूछते थे-पिता का नाम
बॉलीवुड में कॉस्ट्यूम डिजाइनर और स्टाइलिस्ट नीरूशा निखत करीब 18 साल पहले सिंगल मदर बनीं। वह बताती हैं, 'तब बिना शादी के मां बनना मेरी चॉइस नहीं थी, लेकिन हालात ऐसे बन गए। अचानक मुझे पता चला कि मैं प्रेग्नेंट हूं। पार्टनर ने मझधार में छोड़ दिया। इसके बाद मेरे पास दो रास्ते ही बचे। या तो मैं अबॉर्शन करा लूं या बच्चे को जन्म दूं। मैंने तय किया कि बच्चे को जन्म दूंगी। उसे बड़ा करूंगी, हालात चाहे जैसे भी हों। मैं मजबूती के साथ अपने फैसले पर डटी रही। मां और बहनों को छोड़ बाकी परिवार और रिश्तेदार मेरे खिलाफ हो गए। कुछ दोस्तों ने साथ दिया।’
नीरूशा निखत आगे बताती हैं, ‘लेकिन इसके बाद की चुनौतियां और भी मुश्किल थीं। सिंगल मदर बनने के बाद किराए पर घर नहीं मिलता था। पिता का नाम न होने के कारण स्कूल में बच्चे का एडमिशन कराने से लेकर उसका पासपोर्ट बनवाने तक हर जगह परेशानियां आईं।' बाद में सुप्रीम कोर्ट ने एक मामले में फैसला सुनाया कि ऐसी मांओं को बच्चे के दस्तावेजों में पिता का नाम लिखने के लिए बाध्य नहीं किया जा सकता है।’
तलाक के बाद मां बनना चाहा, तो डॉक्टर देने लगे उपदेश
कोलकाता में रहने वालीं आर्टिस्ट एलिना बानिक ने भी सिंगल मदर बनकर अपनी जिंदगी खुशियों के रंगों से भर दी, लेकिन मां बनने की राह उनके लिए कहीं से भी आसान नहीं रही। 2003 में पति से तलाक के बाद एलिना ने IVF की मदद से मां बनने का फैसला किया। वह अस्पतालों के चक्कर लगातीं, लेकिन उनकी चाहत सुन डॉक्टर उन्हें लौटा देते। उनसे कहते, ‘मां बनना चाहती हो, तो जाओ दोबारा शादी करो।’
वह सिर्फ बच्चे के लिए शादी करने को तैयार नहीं थीं, लेकिन डॉक्टर यह बात समझने की बजाय उन्हें नैतिकता का पाठ पढ़ाने में लगे रहे। फिर दोस्त की मदद से एक डॉक्टर उन्हें IVF ट्रीटमेंट देने को तैयार हुआ। वह प्रेग्नेंट भी हुईं, लेकिन सपने पूरे होने से पहले ही गर्भपात हो गया। उन्होंने दोबारा कोशिश की और 2012 में एक प्यारी सी बच्ची की मां बनीं।
मां बनने के सपने को झकझोर देता है समाज का दोहरा रवैया…
अपने हिसाब से जीने की मिले आजादी
पत्रकार नानकी हंस कहती हैं कि जिसे साथी की जरूरत महसूस होती है, वे बिल्कुल शादी करें, लेकिन जो अकेले खुश हैं, उन्हें भी उनकी जिंदगी जीने दें। प्रोग्रेसिव सोसाइटी वही है, जिसमें लोगों को अपने हिसाब से जीने की आजादी मिले। वह समाज तंगदिल है, जो यह मानता है कि जिंदगी रूलबुक के अनुसार चलनी चाहिए। यह मानना सही नहीं कि बिना पिता के बच्चों की परवरिश सही नहीं होगी।
दिखावा करते हैं लोग, असल जिंदगी में अलग बर्ताव
नीरूशा कहती हैं कि साइंस ने लड़कियों को बिना शादी मां बनने की आसान राह दिखा दी है। कई सेलेब्स भी अपने सफल करियर के साथ अपना सिंगल मदरहुड बखूबी निभा रही हैं। उन्हें देखकर दूसरी लड़कियों में भी हिम्मत आ रही है। हालांकि औरतें भले ही चांद पर पहुंच गई हों, लेकिन सोसाइटी का नजरिया अभी भी उनके लिए नहीं बदला है। लोग प्रोग्रेसिव होने का दिखावा करते हैं, लेकिन असल जिंदगी में कोई बदलाव नजर नहीं आता।
दुश्वारियों से भर जाती है बिना शादी मां बनने वाली महिलाओं की जिंदगी...
बच्चों को छोड़ने का दबाव, मेंटल हेल्थ पर पड़ता है बुरा असर
'द इंटरनेशनल जर्नल ऑफ इंडियन साइकोलॉजी' की रिपोर्ट के मुताबिक लड़कियों को बिना शादी के मां बनने से रोका जाता है। खासकर अगर वह रोमांटिक रिलेशनशिप में प्रेग्नेंट हुई हों और पार्टनर शादी के वादे से मुकर गया हो, तब उन पर अबॉर्शन कराने और जन्म के बाद बच्चों को त्याग देने का दबाव बनाया जाता है।
60 फीसदी से ज्यादा ऐसी लड़कियों को गंभीर मानसिक समस्याओं का सामना करना पड़ता है। उन्हें कदम-कदम पर शर्मसार किया जाता है। वे बदनामी, मारपीट से लेकर यौन उत्पीड़न तक झेलती हैं। जिससे स्ट्रेस, डिप्रेशन, एंग्जाइटी और कई मानसिक बीमारियां घेर लेती हैं। कई मामलों में ये आत्महत्या की वजह भी बनता है। सामाजिक ढांचा ऐसा है कि नौकरी, किराए का घर, बच्चे का स्कूल में एडमिशन जैसी समस्याएं सिंगल या अनवेड मदर्स को घेरे रहती हैं।
लोग उन्हें बिन ब्याही मां का तमगा देकर तंज कसने से नहीं चूकते। उन्हें रेप जैसे क्राइम का विक्टिम समझ बैठते हैं। यही वजह है कि बिना शादी के मां बनने वाली लड़कियां खुद को ‘अनवेड मदर’ कहलाना पसंद नहीं करतीं। दिल्ली हाईकोर्ट में एडवोकेट मुकेश चौधरी बताते हैं कि कानून की नजर में बिना पार्टनर के मां बनने और बच्चे की जिम्मेदारी उठाने वाली महिलाएं सिंगल मदर कहलाती हैं। जबकि अनवेड मदर वे हैं, जिन्होंने शादी नहीं की है।
ART से 21 से 50 साल की कोई भी स्त्री बन सकती है मां
2022 में असिस्टेड रिप्रोडक्टिव टेक्नोलॉजी (रेगुलेशन) एक्ट लागू होने के बाद देश में सिंगल लड़कियों को भी मां बनने का हक मिल गया है। इस कानून के तहत 21 से 50 साल की उम्र की कोई भी स्त्री डोनर के स्पर्म और अपने एग्स का यूज कर प्रेग्नेंट हो सकती है।
बिड़ला फर्टिलिटी एंड आईवीएफ, गुवाहाटी में कंसल्टेंट डॉ. कल्पना जैन बताती हैं कि ART (असिस्टेड रिप्रोडक्टिव टेक्नोलॉजी) के लागू होने के बाद अब अवेयरनेस बढ़ रही है। पढ़ी-लिखी, आत्मनिर्भर लड़कियां अपनी जिंदगी के फैसले खुद ले रही हैं। कई लड़कियां पहले ही अपने एग फ्रीज करा लेती हैं, फिर खुद के पैरों पर खड़ी होने के बाद वे मां बनने का फैसला करती हैं।
उम्र ज्यादा होने पर नहीं करना चाहती हैं शादी
रोजवॉक हॉस्पिटल, दिल्ली में गायनेकोलॉजिस्ट डॉ. शैली बताती हैं कि करियर में बिजी रहने की वजह से शादी का फैसला लेने तक लड़कियों की उम्र 30-35 साल हो जाती है या फिर वे शादी ही नहीं करना चाहतीं। उनका कोई पार्टनर भी नहीं होता। ऐसे में वे IVF की मदद से मां बनने का फैसला करती हैं। तब डॉक्टर उनकी चॉइस का सम्मान करते हुए उनकी मदद करते हैं।
ART के जरिए वे कंसीव करती हैं और प्रेग्नेंसी के बाद सारा प्रोसेस नॉर्मल तरीके से होता है। किसे, कैसे मां बनना है, कैसे बच्चों को बड़ा करना है, इसकी चॉइस लड़कियों को होनी चाहिए।
काउंसलिंग के बाद परिवार भी देता है साथ
पारस हॉस्पिटल, गुरुग्राम में सीनियर कन्सल्टेंट क्लिनिकल साइकोलॉजिस्ट डॉ. प्रीति सिंह कहती हैं कि बच्चा बिना शादी के चाहिए या शादी के बाद, अब यह तय करने की आजादी लड़कियों को मिल चुकी है। उन्हें पता है कि जिंदगी की जरूरतों को पूरा करने के लिए शादी जरूरी नहीं है। मां बनने का सुख उन्हें तकनीक से मिल सकता है। ऐसे मामलों में कई बार फैमिली को डर लगता है कि लोग क्या कहेंगे, तो वहीं लड़की को भी यह चिंता सताती है कि परिवार साथ देगा या नहीं। इसलिए उनकी काउंसलिंग की जाती है, ताकि ऐसे डर उन पर हावी न होने पाएं।
बिना शादी किए मां बनने वाली ‘अनवेड मदर्स’ को दुनिया गलत निगाहों से देखती है, उन्हें सेक्शुअल एब्यूज का शिकार तक मान लेती है, लेकिन लड़कियां अब समाज के इस नजरिए को बदलने में जुटी हैं। कदम-कदम पर समाज से जूझ रही हैं और मां-बाप दोनों का फर्ज बखूबी निभा रही हैं।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।